钦定古今图书集成/明伦汇编/官常典/第570卷 > 高定子
## 钦定古今图书集成/明伦汇编/官常典/第570卷 > 高定子

按《宋史》本传：“定子，字瞻叔，利州路提点刑狱兼知沔
州，稼之弟也。嘉泰二年，举进士，授郪县主簿。吴曦畔，
乞解官养母。曦诛后摄府事，宇文公绍以忠孝两全
荐之，调中江县丞。父就养得疾，定子衣不解带者六
旬，居丧哀毁骨立。服除，成都府路诸司辟丹棱令。寻
以同产弟魏了翁守眉，改监资州酒务。丁母忧，服除”，
差知夹江县。前是，酒酤贷秫于商人，定子给钱以籴，
且宽榷酤，民以为便。麻菽旧有征，定子悉弛之。会水
潦洊饥，贫民竞愬，无所于籴。定子曰：“女毋忧，女第持
钱往常所籴家以俟。”迺发县廪给诸富家，俾以时价
籴，至秋而偿。须臾，米溢于市。邻邑有争田，十馀年不
决，部使者以属定子，定子察知伪为质剂，其人不伏。

幕有以趣办为能迫促诸郡者，定子白使者斥去之。
总领所治利州，倚酒榷以佐军用，吏奸盘错，定子躬
自究诘，酒政遂平。后来者复欲增课，定子曰：“前以吏
蠹，亦既革之，今又求益，是再榷也。”乃止。制置使郑损
彊愎自用，误谓总领所擅十一州小会子之利，奏请
废之。令下，民疑而罢市。定子力争，谓：“小会子实以代
钱，百姓贸易，赖是以权川引罢，则关、陇之民交病，况
又隆兴间得旨为之，非擅也。”乃得存其半。损又欲增
总领所盐课，取旧贷军费，定子辨其颠末，损乃释然
曰：“二司相关处。公每明白洞达言之，使人爽然自失。”
寻差知长宁军。长宁地接夷獠，公家百需，皆仰淯井
盐利，来者往往因以自封殖，制置司又榷入其半。定
子至，争于制置使，得蠲重赋。差知绵州。大元兵穿凤
川塞，破武休，下兴元，小校张钺以其徒溃入文州，杀
守臣杨必复，将自龙趋绵以闯。成都安抚使黄伯固
闻之，亟奏定子兼参议官，措置文龙备御。定子乃部
分诸军，扼清塘岭，钺就擒。已而剑南大震，定子语僚
吏曰：“诸君去留不敢拘，若某则守城郭封疆之臣，有
死而已。”戒群胥曰：“溃军流民，不过欲得钱粮尔，吾将
尽发吾州之藏，与截诸司之纲，为朝廷捍蔽全蜀。我
去，听汝等杀我，汝等逃，吾斫汝头矣。”乃下令招溃卒，
人给缗钱五十、米一石，命都监陈训专任接纳。训忽
奔告曰：“诸军虽受招，不肯释甲，奈何？”定子乃令帐下
率衣甲于两庑以俟，戒毋轻动。俄而诸军盛陈兵以
至，吏士皆股栗。定子坐堂上，传令劳苦之，诸军皆拜。
定子开谕以理，使还本部，以俟给犒。诸将闻之，亦来
上谒。定子复慰安之，因问：“汝等何为至此？”皆曰：“制置
使未知在亡，诸军无主。”定子曰：“大帅不过暂移治尔，
已遣人访所在，苟终不获，我当为汝曹主张。且诸军
至此，以无粮故，吾州当任供亿。”又曰：“敌将复会于此，
盍避之？”定子曰：“我文官也，不畏死。汝，将军也，世世衣
食县官，乃欲避敌乎？我是守臣，死则死于此，尔有欲
杀太守者，一枪足矣，军器安用多为？今诸军大集，万
一敌至，能戮力出战，是汝曹立功报国之机也，不犹
愈于深入内郡，为罪滋大乎？”众悦而去。乃遣吏给犒，
如令辟寺观祠宇以舍之。亡几何，败将和彦威、陈邦
佐、曹篪、张涓、姚承祖等，皆集于彰明，剽掠尤甚。彦威
遣邦佐入州，大言骇众，谓定子曰：“知府何不去？和太
尉兼两戎司，威权甚重，麾下兵且二万馀，欲来驻此，
今至矣。”定子谓曰：“本州素非备御之地，大将以兵入，
欲何为者？第来，吾固有以相待。”邦佐色沮，乃曰：“已遣
幕府来议，至则一游士尔。”缪为恭敬，要索甚大。定子
答曰：“军将入吾境，当受吾节制，惟各守纪律，则给以
钱粮，若敌至，为国一死，作忠臣孝子，愈于病五日不
汗死者。”幕府莫能对，出彦威《符移》，有云：“大府招战散
军，人给钱米若干，今所部不下二万人，愿如数得之。”
定子报曰：“本州已下此令，何敢食言？但所给者乃溃
军就招免罪之人，都统所部非溃也，若以此例相给，
其肯受乎？”彦威得檄甚惭，乃乞别给钱粮以饟军，定
子即捐四十万缗与之，仍趣其还戍。盖定子身任两
司之责，极其劳勚，以收捕张钺功进三官，以防遏招
收溃兵功又进一官，进直宝章阁，再任。顷之，召入奏
事，吏民追送，莫不流涕。邻郡闻定子至，焚香夹道，举
首加额曰：“微公，吾属涂炭久矣。”定子之未去郡也，伯
兄稼以权利路提刑上印而归，了翁亦至自靖州，遇
定子于绵。定子为筑棣萼堂，饮酒赋诗为乐，一时以
为美谈。入对，极言时敝。时史弥远执国柄久，故有曰：
“陛下优礼元勋，俾得以弛繁机而养静寿，朝廷得以
新百度而革因循，不亦善乎！”既对，人为定子危之，定
子曰：“乖逢得丧，是有命焉，吾得尽言乃报君职分也。”
越两月，乃迁刑部郎中。弥远没，言之者纷然，识者谓
定子先事有言，视诸人为难。寻以直宝谟阁、江南东
路转运判官。陛辞，帝曰：“淮师巡边，卿知之乎？辅车之
势，漕运为急，卿是行，宜斟酌缓急，以相通融。”定子因
上疏论边事甚周悉，帝嘉纳焉。逾年，召入奏事。会稼
死事于沔州，上疏引疾，乞归田里，不许。寻迁军器监，
又迁太府少卿，升计度转运副使。有事于明堂，天大
雷雨，诏求言。定子反复论敬惧灾异之意，复召入，迁
司农卿兼玉牒所检讨官。入对，言：“内治不修，外惧不
谨，近亲有豫政之渐，近习有弄权之渐，小人有复用
之渐，国柄有陵夷之渐，士气有委靡之渐，主势有孤
立之渐，宗社有阽危之渐，天变日多，地形日蹙。昔有
危胍，今有危形；昔有亡理，今有亡证。”又请明诏沿流
帅守将吏，思出奇乘险，求为水陆可进之策。升兼枢
密都承旨，又迁太常少卿兼国史院编修官，累言边
事。迁起居舍人，寻兼中书舍人，参赞京湖、江西督视
府事。定子亲往周视新城，大犒诸军，激厉守将。迁礼
部侍郎，仍兼中书舍人，即军中赐金带，诏以督府事
入奏。既至，帝劳问甚渥，特进一官。寻兼崇政殿说书，
兼直学士院。未几，改侍讲，权礼部尚书，升兼侍读。入奏言“国无仁贤，无礼义，无政事，有类叔世。”帝竦然。寻
兼直学士，修孝宗、宁宗《日历》，书成上进，擢拜翰林学
士、知制诰兼吏部尚书，升兼修国史、实录院修撰，赐
衣带鞍马。乞召收李心传，卒成《四朝志传》。时礼部尚
书杜范、吏部侍郎李韶皆以伉直称，或乞身求去，或
卧家不出。定子言：“人主寄耳目者，台谏也；补耳目之
所不逮者，法从之论思，百官之轮对，则上必论君德
之粹驳，次必言朝政之得失。舍是而使之，但言常程，
姑应故事。畏缩乎雷霆之威，阿徇乎宰执之好，逊避
乎耳目之官，则凡论思等事，皆不必论矣。宜速返李
韶，以开不讳之门，勉起杜范，以伸敢言之气。”因乞归
田甚力。进端明殿学士、签书枢密院事，寻兼权参知
政事，仍旧职，知福州、福建安抚。固辞，提举洞霄宫。因
请致仕，不许。改知潭州、湖南安抚大使。力辞，退居吴
中，深衣大带，日以著述自娱。以资政殿学士转一官
致仕，卒，赠少保。定子作同人书院于夹江，修长兴学，
创六先生祠，盖以教化为先务。所著《存著斋文集》《北
门类槁》《薇垣类槁》《经说》《绍熙讲义》《奏议》《历官表奏》行
世。